N:\ARHIV\Logotipi\B_Izvedbe logotipa_01 Karitas\B1_Logotip Karitas_Osnovni.tif

Ljubljana, 17. 2. 2021

Za objavo:

**Začela se je akcija 40 dni brez alkohola**

**Z današnjim dnem se začenja tradicionalna akcija 40 dni brez alkohola. Letos poteka že šestnajstič, tokrat pod nosilnim geslom ’Moja poteza’. Z geslom organizatorji sporočajo, da je izbira o zmernosti ali nezmernosti, o pitju ali ne pitju alkohola osebna odločitev. Družba in okolje pa je tisto, ki pitje spodbuja ali zavira. Namen akcije, ki traja do 3. 4. 2021, je izraziti solidarnost z vsemi, ki trpijo zaradi alkohola na naših cestah, pri zdravju in v družinah. Ob tem opozarjajo, da je to le vrh ledene gore, ki ga opazimo, pod njim pa se skriva veliko trpljenja.**

»V letu 2020 se je zaradi alkoholiziranih povzročiteljev pripetilo 1.364 prometnih nesreč oz. 12 % manj kot v letu 2019. Zmanjšanje beležimo tudi pri številu prometnih nesreč s telesno poškodbo in smrtjo zaradi alkoholiziranega povzročitelja (za 16 % manj v primerjavi z letom poprej). Kljub temu je v prometnih nesrečah, ki jih je povzročil alkoholiziran udeleženec, umrlo 27 ljudi,« je predstavila številke **dr. Mateja Markl**, univ. dipl. psih., področna sekretarka Javne agencije RS za varnost prometa. (več v prilogi)

»Poraba alkohola Slovenijo uvršča v sam svetovni in evropski vrh. V slednjem smo tudi po umrljivosti prebivalcev zaradi alkohola, saj vsak dan v Sloveniji, izključno zaradi razlogov povezanih s pitjem alkohola, umreta vsaj 2 osebi. Iz istega razloga imamo vsak dan v povprečju 10 novih hospitalizacij. Ocena zdravstvenih in ostalih stroškov, povezanih s pitjem alkohola, znaša v povprečju 228 mio € letno. Trošarine od alkohola znašajo cca. 103 mio € na leto«, je povedala **Karmen Henigsman**, psihologinja iz NIJZ, ki deluje na projektu SOPA.

Ti statistični podatki in številne osebne zgodbe, ki so jim priča pobudniki akcije, zato letos združuje trinajst organizacij v skupno prizadevanje za zmernejšo in bolj preudarno porabo alkohola.

Akcijo 40 dni brez alkohola so-organizirajo Slovenska karitas, Javna agencija RS za varnost prometa in portal Med.Over.Net ob podpori NIJZ – projekt SOPA in s sodelovanjem pridruženih organizacij: Društvo žarek upanja, Zavod Varna pot, Katedra za družinsko medicino - Projekt Sporočilo v steklenici, Zveza klubov zdravljenih alkoholikov Slovenije, Društvo Abstinent, Društvo UP, Zavod Vse bo v redu, Skupnost centrov za socialno delo in Šahovska zveza Slovenije.

Pripravljajo številne spodbude, ki bodo tistim, ki se bodo odločili za sodelovanje, bili v oporo. Med pozitivnimi sporočili je tudi navdihujoča zgodba mlade šahovske velemojstrice, **Laure Unuk**, ki je ambasadorka akcije in ob tem pove:

»Z veseljem sem se pridružila akciji 40 dni brez alkohola. Sama se mu redno odpovedujem, saj bi me pri študiju in šahu lahko oviral. Na tekmovanjih se srečujem z najboljšimi igralci na svetu, zato so jasne misli in bistre odločitve pogoj za uspeh. Meni šah predstavlja sprostitev in veselje. Rada ga igram in v njem uživam. Pridejo tudi težki trenutki in gre kaj narobe. Takrat se zaprem v sobo, prižgem glasbo in se pogovorim sama s seboj. To je moj način in moja poteza.«

»Šah ponazarja tudi odnos z alkoholom in kaže na vzporednice z življenjem. Poleg tega, da je zvit, pretkan in prebrisan igralec, ima veliko različnih obrazov. V Sloveniji alkohol igra simultanko z več kot 200.000 odraslimi. Vsaka četrta družina se srečuje s trpljenjem zaradi alkohola. Na žalost po naših ocenah to grozo doživlja več kot 50.000 otrok. Že majhne odločitve tako v šahu kot življenju vplivajo na to, kaj se bo v prihodnosti zgodilo. Po drugi strani je šah lahko tudi simbol izbire, kaj je dobra odločitev, kot npr. gibanje, odnos s sočlovekom, hobiji in družabne igre. Z njimi preživljamo svoj prosti čas in napolnimo praznino, če jo imamo v sebi«, izbiro šaha kot simbola akcije pojasnjuje **Peter Tomažič**, generalni tajnik Slovenske karitas.

»V času trajanja akcije, bomo ljudem še bolj v pomoč. Trinajst sodelujočih organizacij in 30 strokovnjakov je na voljo vsakemu, ki doživlja stisko, je v dilemi, kaj storiti ali zbira pogum za naslednji korak. Vstopno mesto za nasvet je forum Zasvojenost in pomoč na Med.Over.Net ali spletna stran [https://brezalkohola.si](https://brezalkohola.si/). Za spodbudo in opomnik, da je vredno vztrajati, nas bodo dnevno opominjali televizijski in radijski oglasi, plakati, oglasi v tiskanih medijih in mnogih spletnih straneh. Z brezplačnimi objavami je akcijo podprla večina slovenskih medijev. Zato pričakujemo veliko sodelujočih in več zadovoljnih Slovencev,« je povzela **Andreja Verovšek**, letošnja koordinatorka akcije.

**Kontaktne osebe:**


Slovenska karitas, Andreja Verovšek, tel. 040 464 340, [andreja.verovsek@karitas.si](mailto:andreja.verovsek@karitas.si)

Javna agencija RS za varnost prometa, 01 478 88 68, [mateja.markl@avp-rs.si](mailto:mateja.markl@avp-rs.si)

NIJZ, projekt SOPA, Ana Štruc, 040 838 628, [ana.struc@nijz.si](mailto:ana.struc@nijz.si)

Gradiva: <https://www.karitas.si/40-dni-brez-alkohola-gradiva-2021>

Več informacij: [https://brezalkohola.si](https://brezalkohola.si/)



Projekt in dogodek sofinancira ter omogoča